               ЕВРОПЕЙСКА КОМИСИЯ
            Брюксел, 16.7.2020
            COM(2020) 319 final
            2020/0142(APP)
            Предложение за
            РЕШЕНИЕ НА СЪВЕТА
            за изменение на Решение 2003/76/ЕО за определяне на мерките, необходими за прилагането на Протокола, приложен към Договора за създаване на Европейската общност, относно финансовите последици от изтичането на срока на договора за ЕОВС и Изследователския фонд за въглища и стомана

               Обяснителен меморандум

               1.КОНТЕКСТ НА ПРЕДЛОЖЕНИЕТО

               •Основания и цели на предложението

               Европейският съюз ратифицира Парижкото споразумение на 4 октомври 2016 г., с което пое ангажимент да допринася за задържане на световното покачване на температурата доста под 2°C и да полага усилия то да бъде ограничено до 1,5°C. Вследствие на това международно задължение ЕС, съвместно с държавите членки, договори шест амбициозни набора от цели за намаляване на емисиите на парниковите газове с 80 % до 95 % до 2050 г. и с 40 % до 2030 г.

               През ноември 2018 г. Европейската комисия представи стратегическа дългосрочна визия за просперираща, модерна, конкурентоспособна и неутрална по отношение на климата икономика до 2050 г. — „Чиста планета за всички“
                  1
               . В своето съобщение — в резултат на поканите от Европейския парламент и Европейския съвет — Комисията очерта редица мерки, сред които и проучване на начина, по който чрез активи на Европейската общност за въглища и стомана в ликвидация биха могли да бъдат подпомогнати революционни технологии за стоманодобивни процеси с почти нулеви въглеродни емисии.

               В съответствие със своята дългосрочна визия през декември 2019 г. Комисията публикува съобщението относно Европейския зелен пакт
                  2
               . Сред мерките, които трябва да бъдат предприети, Комисията постави декарбонизацията на сектора на стоманата на преден план в политическия дневен ред и  пое ангажимент да проучи дали част от финансирането по линия на Европейската общност за въглища и стомана в ликвидация може да се използва за подпомагане на производство на стомана с почти нулеви въглеродни емисии до 2030 г. През следващите десетилетия Европа ще има нужда от допълнителни инвестиции в размер от 175 до 290 милиарда евро. В този контекст, в рамките на плана за инвестиции на Европейския зелен пакт, Комисията предлага да се преразгледат правните основания на Изследователския фонд за въглища и стомана, за да бъде стимулиран притокът на частен капитал към зелени проекти.

               Програмата за изследвания на Изследователския фонд за въглища и стомана (RFCS) е програма на ЕС за финансиране, чрез която се финансират научноизследователски проекти в секторите на въглищата и стоманата. RFCS има собствени правни основания, които не попадат в обхвата на Многогодишната финансова рамка. След изтичане на срока на Договора за Европейската общност за въглища и стомана (EОВС) през 2002 г. и съгласно Протокол 37, приложен към Договорите на ЕС, държавите членки създадоха нов „Изследователски фонд за въглища и стомана“ (RFCS) като продължение на програмата на Европейската общност за въглища и стомана и програмата за Научни изследвания и технологично развитие. По програмата за изследвания на RFCS бяха предоставяни годишно около 40 млн. евро за финансиране в областта на научните изследвания и иновациите в секторите, свързани с въглищата и стоманата (с разпределение 27,2 % за въглищата и 72,8 % за стоманата), като за развиване на знанията и насърчаване на иновациите бяха обединени партньори от промишлеността, МСП, водещи изследователски центрове и университети от целия Европейски съюз. Дейностите по нея се финансират от приходите, генерирани от активите на ЕОВС в ликвидация, в съответствие с член 1, параграф 2 от Протокол 37. С цел намаляване, доколкото е възможно, на колебанията във финансирането на изследванията, които могат да бъдат предизвикани от движенията на финансовите пазари, се прилага изравняване. Вследствие на намаляващите приходи от управление на активите, запълването на бюджета на RFCS от нетните приходи и от изравнителния механизъм спадна от 42 милиона евро през 2017 г. на 12 милиона евро през 2019 г. През 2017 г. Комисията предложи да се използват отменени бюджетни кредити и нареждания за събиране, за да се допълни бюджетът до сумата от 40 милиона евро до 2020 г
                  3
               . През април 2018 г. Европейският парламент прие законодателна резолюция [P8_TA (2018)0061]
                  4
               , придружаваща съгласието му относно Решение 2018/599 на Съвета
                  5
               , чиято цел беше да се разреши използването на всички отменени бюджетни кредити и нареждания за събиране, направени в рамките на програмата на „Изследователския фонд за въглища и стомана“ (RFCS) от 2003 г. насам. В тази резолюция Европейският парламент призовава за по-активно управление на активите на ЕОВС в ликвидация или дори за използване на някои от тези фондове за даване на ход на основни проекти с цел повишаване на чистотата и конкурентоспособността на европейската стомана.

               Както се признава
                  6
               , за успешното прилагане на програмата за изследвания на RFCS е необходимо годишно финансиране в размер на най-малко 40 милиона евро. При текущия лихвен процент обаче, като се има предвид изчерпването на наличните ресурси, за да се даде възможност за прилагане на изравнителния механизъм и с оглед на оттеглянето на Обединеното кралство, ще бъде трудно да се генерира подходяща годишна възвръщаемост на инвестираните активи в краткосрочен до средносрочен план.

               Неотдавнашен преглед от Сметната палата на Европейската общност за въглища и стомана
                  7
                съдържа заключението, че финансирането на RFCS единствено въз основа на приходите от управлението на активи не е устойчиво при сегашните лихвени условия. По-специално Съдебната палата изрази становището, че преразглеждането на финансовите насоки е неотложно и с него е следвало да се даде отговор на това по какъв начин би могло собственият капитал на ЕОВС в ликвидация да стане по-производителен в рамковата научноизследователска програма на ЕС.

               През юни 2019 г. консултативните групи по въглища и стомана (КГВ и КГС)
                  8
                настоятелно призоваха за преразглеждане на правните основания, за да се гарантира продължаването на програмата, като същевременно адаптираха целите към текущите нужди на сектора. Същевременно те одобриха постепенното използване на дял от активите, приблизително равен на една трета (което съответства на около 50—70 милиона евро на година за периода 2021—2027 г.) за финансиране на научноизследователски проекти за сектора на въглищата и стоманата във взаимодействие с Механизма за справедлив преход, инициативата за въгледобивните региони в преход
                  9
               , „Хоризонт Европа“ и Фонда за иновации. На 25 юни 2019 г. обединената ad-hoc група на КГВ и КГС одобри отварянето на активите на ЕОВС.

               Научните изследвания и иновациите дават възможност за разработване и демонстриране в енергоемките сектори на съоръжение в подходящ мащаб, с което да се изпитват всички технически и икономически данни, за да се пристъпи към експлоатацията за промишлени или търговски цели на технологията при минимален риск. В съобщението относно Зеления пакт от 2019 г. е предложено да бъдат подкрепени екологично чисти авангардни технологии в стоманодобива, водещи до производство на стомана с нулеви въглеродни емисии до 2030 г., и да се проучи дали може да се използва част от финансирането, ликвидирано в рамките на Европейската общност за въглища и стомана. Изследователският фонд за въглища и стомана по-специално ще разработи чисто производство на стомана, което ще доведе до коренна промяна на ситуацията, като спомогне за въвличане на енергоемките отрасли, като например химическата промишленост и производството на цимент, до неутралност по отношение на климата до 2050 г.

               Впоследствие преразглеждането на правните основания на RFCS придоби значимост, неотложност и амбиция.

               В светлината на посоченото по-горе с това предложение се предлагат промени в настоящото решение. Неговата цел е да се даде възможност да бъдат продадени част от активите
                  10
                на ЕОВС в ликвидация за периода 2021—2027 г., за да се осигури годишно разпределение за RFCS в размер на 111 милиона евро на година. С това годишно разпределение ще продължи подпомагането на съвместните научни изследвания в секторите, свързани с въглищата и стоманата, по линия на програмата за изследвания на RFCS, освен това ще бъдат подпомагани революционни технологии, водещи до производство на стомана с почти нулеви въглеродни емисии до 2030 г., и научноизследователски проекти в сектора на въгледобива за управление на справедливия преход на бивши въгледобивни рудници или въгледобивни рудници в процес на закриване, както и съответната инфраструктура в съответствие с механизма за справедлив преход и с член 4, параграф 2. Специално за сектора, свързан със стоманодобивната промишленост, Комисията ще се стреми да подпомага научноизследователски проекти посредством специално съвместно програмирано партньорство
                  11
                за чиста стомана във взаимодействие с други програми на Европейския съюз, по-специално в Рамковата програма за научни изследвания и иновации.

                  Европейското публично-частно партньорство се счита за ценен инструмент за подпомагане на разработването и изпълнението на научноизследователски дейности от стратегическо значение, така че да се даде възможност на Съюза да преодолява глобални предизвикателства и да запази своята конкурентоспособност.

               Предложени промени за разрешаване използването на активите на фонда, ако е необходимо, за да се осигури годишно разпределение от 40 милиона евро и да се финансират големи проекти за научни изследвания и иновации.

               Предлага се изменение на Решение 2003/76/ЕО, за да се осигури до 2027 г. годишно разпределение на RFCS, което ще се използва, както следва: С 40 милиона евро на година ще се финансират съвместните научни изследвания в секторите на въгледобива и на стоманодобива, а с останалите 71 милиона евро ще бъдат финансирани революционни технологии, водещи до производство на стомана с почти нулеви въглеродни емисии, и научноизследователски проекти за управление на справедливия преход на бивши въгледобивни рудници или въгледобивни рудници в процес на закриване, както и съответната инфраструктура в съответствие с механизма за справедлив преход. Тези разпределения и свързаните с тях плащания следва да се генерират от нетния доход от инвестициите и, при необходимост, от постъпленията, генерирани от продажбата на активи.

               Това разпределение следва изрично да бъде заложено в решението, за да се осигури предвидим поток от ресурси в достатъчно голям мащаб, така че да може да продължи желаната подкрепа за съвместни научни изследвания в секторите на стоманата и въглищата.

               Досега активите на ЕОВС в ликвидация се управляваха въз основа на това, че възвръщаемостта от инвестираните активи ще бъде средството, с което се финансират научноизследователски проекти. Това е отразено в текста на раздел 1 („използване на паричните средства“) от приложението към Решение (2003/77/ЕО) на Съвета и в съображение 3 от същото решение, където също е предвидено, че „съвкупният капитал на активите на Изследователския фонд за въглища и стомана, придобит чрез ликвидацията, следва да се запази цял“.

               Поради описаните по-горе причини такъв подход не е в съответствие с нуждите да се осигури необходимото равнище на финансиране, така че да може да се осигури жизнеспособност на значима научноизследователска програма за секторите на стоманата и въглищата.

               Следователно да продължава да се настоява активите от фонда да останат непокътнати, не е реалистично и това трябва да се промени. Освен това няма повече задължения да се съхраняват ресурсите с цел осигуряване на гаранции на кредиторите на ЕОВС, тъй като вече няма неизплатени заеми.

               За тази цел е необходимо да се измени решението с цел по-добре да се отразят потребностите на свързаната с него политика, която трябва да бъде обслужвана от ЕОВС в ликвидация, и предизвикателствата, свързани с генериране на възвръщаемост на необходимото равнище на фона на текущите пазарни условия, като същевременно се запазят достатъчно ресурси, за да може ЕОВС да генерира приходи след 2027 г.

               Предлага се да бъде премахнат изравнителният механизъм, тъй като след приемането на предложените промени той се счита за остарял инструмент.

               Освен това Комисията ще използва възможността с преразглеждане на решението да отпише задължения, когато очакваните разходи по събирането биха надвишили сумата за събиране и отписването не би навредило на престижа на Съюза; ако задължението не може да бъде събрано с оглед на неплатежоспособността на длъжника или на друго производство по несъстоятелност; когато събирането противоречи на принципа на пропорционалност.

               И накрая, следва да бъдат заличени член 2, параграф 2, в който е представена процедурата за приемане на многогодишните финансови насоки за управление на активите, и член 4, параграф 3, в който е представена процедурата за приемане на многогодишните технически насоки за програмата, тъй като те са вече напълно излишни с оглед на член 2, параграф 2 от Протокол 37
                  12
               .

               Тези излишни разпоредби следва да се заличат от съображения за прозрачност и защото на тях вече не може да се разчита.

               •Съгласуваност с действащите разпоредби в тази област на политиката

               Предложението е част от законодателния пакет, с който се преразглежда програмата за изследвания на RFCS. По-специално то е свързано с:

               ·Предложение на Комисията за изменение на Решение 2008/376/ЕО на Съвета относно приемането на програмата за изследвания на Изследователския фонд за въглища и стомана и относно многогодишните технически насоки за тази програма.

               ·Предложение на Комисията за изменение на Решение 2003/77/ЕО за установяване на многогодишни финансови насоки за управление активите на Европейската общност за въглища и стомана (ЕОВС) при ликвидация и при завършване на ликвидацията, управлението на активите на RFCS. Преразглеждането на Решение 2003/77/ЕО на Съвета под отговорността на Генерална дирекция „Бюджет“ също е в съответствие с прегледа на Европейската сметна палата на приключването на дейността на ЕОВС.

               •Съгласуваност с други политики на Съюза

               Предложението е преразгледано в съответствие с Парижкото споразумение, съобщението „Европейският зелен пакт“
                  13
               , с което се определя рамката за превръщане на ЕС в първия неутрален по отношение на климата континент до 2050 г. и последвалото го съобщение на Комисията „План за инвестиции за устойчива Европа — План за инвестиции на Европейския зелен пакт“
                  14
                от 14 януари 2020 г.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

               Правното основание, което дава на ЕС правото да действа, е член 2 от приложения към Договора за Европейския съюз и Договора за функционирането на Европейския съюз Протокол (№ 37) относно финансовите последици от изтичането на срока на Договора за ЕОВС и на Изследователския фонд за въглища и стомана.

               •Субсидиарност (при неизключителна компетентност)

               Meрките за изпълнение на Протокола са определени с решение на Съвета, като внасянето на предложения за изменения в него е част от изключителните права на Комисията за инициатива за законодателни предложения.

               •Пропорционалност

               Предложението е необходимо за определяне на мерките, необходими за прилагането на Протокола, приложен към Договорите на ЕС, относно финансовите последици от изтичането на срока на Договора за ЕОВС и на Изследователския фонд за въглища и стомана.

               •Избор на инструмент

               С инструмента се изменя решение на Съвета и затова е необходимо той да бъде решение.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Последващи оценки/проверки за пригодност на действащото законодателство

                  Предложението се основава на резултатите от седемгодишния доклад, с който се извършва мониторинг върху програмата на RFCS, включително оценка на очакваните ползи, със съдействието на експертна група
                     15
                  . Последният седемгодишен доклад беше публикуван на 5 февруари 2020 г
                     16
                  . Експертите анализираха функционирането на програмата на RFCS, оцениха развитията на технологиите и очакваните ползи от програмата за сектора и обществото и изготвиха препоръки за подобряване на програмата, включително преразглеждане на правното основание.

               •Консултации със заинтересованите страни

                  Заинтересованите страни от RFCS участваха в няколко ad-hoc срещи, специфични срещи на консултативните групи (консултативната група по въглищата — КГВ, консултативната група по стоманата — КГС) и срещи на Програмния комитет на Научно-изследователската програма на RFCS (COSCO) (еквивалентен на програмния комитет на „Хоризонт 2020“). Като пряк резултат от тези срещи на 25 юни 2019 г. обединената ad-hoc група на КГВ и КГС одобри отварянето на активите на ЕОВС.

               •Събиране и използване на експертни становища

               Предварителните резултати от настоящия доклад за мониторинга и оценката на RFCS бяха илюстрирани на семинара „Стомана и въглища: нова перспектива“, организиран от Европейската комисия на 28 март 2019 г., на който присъстваха повече от 100 заинтересовани страни
                  17
               .

               •Оценка на въздействието

               За предложеното преразглеждане не е необходима оценка на въздействието, понеже е малко вероятно очакваните икономически, екологични или социални въздействия да бъдат значителни.

               •Пригодност и опростяване на законодателството

               Предложението се основава на резултатите от седемгодишния доклад, който предвижда редовен преглед на програмата на RFCS, включително оценка на очакваните ползи.

               •Основни права

                  Предложението е в съответствие с принципа за защита на основните права.

               4.ОТРАЖЕНИЕ ВЪРХУ БЮДЖЕТА

               С предложението не се създават нови задължения, които да бъдат начислявани на общия бюджет по линия на настоящата МФР.

               5.ДРУГИ ЕЛЕМЕНТИ

               •Обяснителни документи (за директивите)

                  Не се прилага.

               •Подробно разяснение на конкретните разпоредби на предложението

               При това положение изменението се отнася само за следните разпоредби:

               (1)Член 1, параграф 1а

               Настоящият член въвежда клаузата „de minimis“ и се основава на член 101 от Финансовия регламент относно финансовите правила, приложими за общия бюджет на Съюза. Той позволява на Комисията да отписва задължения, дори преди да бъдат изчерпани всички възможни решения, в ограничени и специфични случаи, когато очакваните разходи по събирането биха надвишили сумата за събиране и отписването не би навредило на престижа на Съюза, или в случай на несъстоятелност на длъжника, или когато събирането противоречи на принципа на пропорционалност. Прилагането на тази клауза ще даде възможност да се гарантира надлежно приключване на процеса на ликвидация.

               (2)Член 2, параграф 1

               Активите се управляват от Комисията по такъв начин, че да се поддържа годишно разпределение за RFCS в размер на [111 милиона евро] до 2027 г. с цел финансиране на научните изследвания в секторите, свързани с въгледобива и производството на стомана, а именно [40 милиона евро], за да се финансират съвместни научни изследвания във въпросните сектори и [71 милиона евро], за да се финансират научни изследвания  за революционни технологии, водещи до производство на стомана с почти нулеви въглеродни емисии, и проекти за научни изследвания и иновации за управление на справедливия преход на бивши въгледобивни рудници или въгледобивни рудници в процес на закриване, както и съответната инфраструктура в съответствие с механизма за справедлив преход за сектора на въгледобива и в съответствие с член 4, параграф 2. След 2027 г. активите се управляват от Комисията по такъв начин, че да бъде гарантирана дългосрочна възвръщаемост. Активите се инвестират, за да се запази и, ако е възможно, да се повиши стойността на тези активи.

               (3)Член 2, параграф 1, буква а)

               1a.Годишното разпределение на [111 милиона евро] следва да се състои от нетния доход от инвестициите, а когато те са недостатъчни, от продажбата на част от активите на ЕОВС в ликвидация, а при завършване на ликвидацията — активите на Изследователския фонд за въглища и стомана.

               (4)В член 2 параграф 2 се заличава.

               (5)Член 3, параграф 1

               1. За да се покажат продажбите на част от активите, всяка година се изготвят сметка „Печалби и загуби“, баланс и финансов отчет, отделно от другите финансови операции на Европейския съюз, от операциите по ликвидацията, предвидени в член 1, и от инвестиционните сделки и операциите по член 2. Тези финансови отчети се прилагат към финансовите отчети, изготвяни ежегодно от Комисията съгласно член 318 от Договора за функционирането на Европейския съюз и Финансовия регламент относно финансовите правила, приложими за общия бюджет на Европейския съюз.

               (6)Член 3, параграф 2

               2. Правомощията на Европейския парламент, на Съвета и на Сметната палата във връзка с контрола и освобождаването от отговорност във връзка с изпълнение на бюджета, така както са определени в Договора за функционирането на Европейския съюз и Финансовия регламент относно финансовите правила, приложими за общия бюджет на Европейския съюз, се прилагат за операциите, посочени в параграф 1.

               (7)Член 4, параграф 1

               1. Нетният доход от инвестиции, предвиден в член 2, и постъпленията, генерирани чрез продажбата на част от активите, представлява външни целеви приходи в общия бюджет на Европейския съюз. Тези приходи се определят за конкретна цел, а именно финансирането на изследователски проекти в секторите, свързани с въгледобива и производството на стомана, които не попадат в Рамковата програма за научни изследвания. Тези приходи формират Изследователски фонд за въглища и стомана и се управляват от Комисията.

               (8)В член 4 параграф 3 се заличава.

               (9)В член 5 параграф 2 се заличава.

               (10)Приложението се заличава.

               2020/0142 (APP)

               Предложение за

               РЕШЕНИЕ НА СЪВЕТА

               за изменение на Решение 2003/76/ЕО за определяне на мерките, необходими за прилагането на Протокола, приложен към Договора за създаване на Европейската общност, относно финансовите последици от изтичането на срока на договора за ЕОВС и Изследователския фонд за въглища и стомана

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз,

               като взе предвид Протокол № 37 относно финансовите последици от изтичането на срока на договора за ЕОВС и Изследователския фонд за въглища и стомана, приложен към Договора за Европейския съюз и към Договора за функционирането на Европейския съюз, и по-специално член 2, първа алинея от него,

               като взе предвид предложението на Европейската комисия,

               като взе предвид одобрението на Европейския парламент
                  181,

               в съответствие със специална законодателна процедура,

               като има предвид, че:

               (1)Срокът на Договора за създаване на Европейската общност за въглища и стомана изтече на 23 юли 2002 г. в съответствие с член 97 от него. На 24 юли 2002 г. всички активи и пасиви на Европейската общност за въглища и стомана (ЕОВС) бяха прехвърлени на Съюза.

               (2)В съответствие с Протокол № 37 нетната стойност на активите и пасивите според счетоводния баланс на ЕОВС от 23 юли 2002 г. се счита за активи, предназначени за научноизследователска дейност в секторите, предназначени за научни изследвания в секторите, свързани с въгледобива и производството на стомана, които се наричат „ЕОВС в ликвидация“. След завършване на ликвидацията те ще се наричат „активи на Изследователския фонд за въглища и стомана“.

               (3)Освен това в Протокол № 37 се предвижда, че приходите от активите, наричани по-долу „Изследователски фонд за въглища и стомана“, се използват изключително за научни изследвания извън рамковата научноизследователска програма, в секторите, свързани с въгледобива и производството на стомана, в съответствие с разпоредбите на Протокол № 37 и приетите въз основа на него актове.

               (4)На 1 февруари 2003 г. Съветът прие Решение 2003/76/EО
                  19
               2, в което се определят правилата за прилагане на Протокол № 37.

               (5)Поради контекста на нисък лихвен процент приходите, предназначени за финансиране на научноизследователски проекти в областта на въглищата и стоманата, бързо намаляват.

               (6)Това води до ситуация, в която е възможно да не бъде достигнат критичният минимален наличен бюджет за организиране на годишна покана за представяне на предложения за програмата за изследвания на Изследователския фонд за въглища и стомана („програмата“).

               (7)Необходим е критичен минимален бюджет за организиране на поканата, за да може с нея да се осигурява значима подкрепа на важни проекти за съвместни научни изследвания, които разполагат с критичната маса и добавена стойност за ЕС за подобряване на устойчивостта, т.е. здравето, безопасността, условията на труд и намаляването на въздействието върху околната среда в секторите, свързани с въгледобива и производството на стомана.

               (8)В рамките на Съобщението „Европейският зелен пакт“ — COM(2019) 640 final Комисията поема ангажимента до 2030 г. да подкрепя революционни технологии в стоманодобива, водещи до производство на стомана с почти нулеви въглеродни емисии. За тази цел Комисията се ангажира да провери дали би могло да се използва част от финансирането по линия на ЕОВС в ликвидация.

               (9)За да се постигнат целите на ЕС, в съобщението относно План за инвестиции за устойчива Европа и Механизма за справедлив преход — COM(2020) 21 final — е счетено за необходимо да се преразгледат правните основи на RFCS, за да могат да бъдат използвани активите на ЕОВС в ликвидация и активите на RFCS при завършване на ликвидацията.

               (10)Продажбата на дял от активите на ЕОВС в ликвидация и (при завършване на ликвидацията) на активите на RFCS за финансиране на научни изследвания в секторите на въглищата и стоманата следва да бъде разрешена, при условие че резервите се запазят, за да се гарантират ограничените оставащи задължения, произтичащи от непредвидени пасиви, и че все пак разумна част от активите, която не е необходима за гореспоменатото, следва да се инвестира, за да се генерират приходи.

               (11)Продажбата на дял от активите на ЕОВС в ликвидация и на активите на RFCS при завършване на ликвидацията може да е необходима, за да се осигури до 2027 г. годишно разпределение на [111 милиона евро] на RFCS, което ще се използва, както следва: С [40 милиона евро] на година ще се финансират съвместните научни изследвания в секторите на въглищата и стоманата, а с останалите [71 милиона евро] ще се финансират революционни технологии, водещи до производство на стомана с почти нулеви въглеродни емисии и научноизследователски проекти за управление на справедливия преход на бивши въгледобивни рудници или въгледобивни рудници в процес на закриване, както и съответната инфраструктура в съответствие с механизма за справедлив преход и с член 4, параграф 2. Възможността за продажба на дял от активите на ЕОВС в ликвидация и на активите на RFCS при завършване на ликвидацията е ограничена до финансирането на годишни разпределения за финансовите години 2021—2027.

               (12)Следователно RFCS следва да се финансира не само от нетния доход от инвестициите, но и когато е необходимо, от постъпленията, генерирани от продажбата на част от активите във фонда до размера, предвиден за периода 2021—2027 г.

               (13)Член 2, параграф 2, в който е определена процедурата за приемане на многогодишните финансови насоки за управление на активите, и член 4, параграф 2, в който е определена процедурата за приемане на многогодишните технически насоки за програмата, следва да бъдат заличени, понеже те са излишни поради член 2, параграф 2 от Протокол 37.

               (14)Предложено е да бъде премахнат изравнителният механизъм, тъй като той е остарял инструмент.

               (15)Към член 1 следва да се добави нов параграф, за да се даде възможност за отписване на задължения въз основа на принципите, установени в член 101, параграф 2, първа алинея от Финансовия регламент
                  20
               .

               (16)Поради това Решение 2003/76/ЕО следва да бъде съответно изменено,

               ПРИЕ НАСТОЯЩОТО РЕШЕНИЕ:

               Член 1

               Решение 2003/76/ЕО се изменя, както следва:

               (1)Член 1 се изменя, както следва:

               а)Вмъква се следният параграф 1а:

               „1a. Комисията отписва всички задължения, дори преди изчерпване на всички споменати решения в следните случаи:

               а)когато очакваните разходи по събирането биха надвишили сумата за събиране и отписването не би навредило на престижа на Съюза

               б)когато задължението не може да бъде събрано с оглед на неплатежоспособността на длъжника или на друго производство по несъстоятелност;

               в)когато събирането противоречи на принципа на пропорционалност.“

               (2)Член 2 се изменя, както следва:

               а)Параграф 1 се заменя със следния текст:

               „1. Активите се управляват от Комисията по такъв начин, че да се поддържа годишно разпределение за RFCS в размер на [111 милиона евро] до 2027 г. с цел финансиране на научните изследвания в секторите, свързани с въгледобива и производството на стомана, а именно [40 милиона евро], за да се финансират съвместни научни изследвания във въпросните сектори, и [71 милиона евро], за да се финансират научни изследвания за революционни технологии, водещи до производство на стомана с почти нулеви въглеродни емисии и проекти за научни изследвания и иновации за управление на справедливия преход на бивши въгледобивни рудници или въгледобивни рудници в процес на закриване, както и съответната инфраструктура в съответствие с механизма за справедлив преход и в съответствие с член 4, параграф 2. След 2027 г. активите се управляват от Комисията по такъв начин, че да бъде гарантирана дългосрочна възвръщаемост. Активите се инвестират, за да се запази и, ако е възможно, да се повиши стойността на тези активи.“

               б)Вмъква се следният параграф 1а:

               „1a. Годишното разпределение на [111 милиона евро] се състои от нетния доход от инвестициите, а когато те са недостатъчни, от продажбата на част от активите на ЕОВС в ликвидация, а при завършване на ликвидацията — на активите на Изследователския фонд за въглища и стомана.“

               в)Параграф 2 се заличава.

               (2)В член 3

               а)Параграф 1 се заменя със следния текст:

               „1. За да се покажат продажбите на част от активите, всяка година се изготвят сметка „Печалби и загуби“, баланс и финансов отчет, отделно от другите финансови операции на Европейския съюз, от операциите по ликвидацията, предвидени в член 1, и от инвестиционните сделки и операциите по член 2.

               Тези финансови извлечения се прилагат към финансовите извлечения, изготвяни ежегодно от Комисията съгласно член 318 от Договора за функционирането на Европейския съюз и Финансовия регламент относно финансовите правила, приложими за общия бюджет на Европейския съюз.“

               б)Параграф 2 се заменя със следния текст:

               „2.  Правомощията на Европейския парламент, на Съвета и на Сметната палата във връзка с контрола и освобождаването от отговорност във връзка с изпълнение на бюджета, така както са определени в Договора за функционирането на Европейския съюз и Финансовия регламент относно финансовите правила, приложими за общия бюджет на Европейския съюз, се прилагат за операциите, посочени в параграф 1.“

               (3)В член 4

               а)Параграф 1 се заменя със следния текст:

               „1. Нетният доход от инвестиции, предвиден в член 2, и постъпленията, генерирани чрез продажбата на част от активите, представлява приход в общия бюджет на Европейския съюз. Този приход се определя за конкретна цел, а именно финансирането на изследователски проекти в секторите, свързани с въгледобива и производството на стомана, които не се покриват от Рамковата програма за научни изследвания. Този приход формира Изследователски фонд за въглища и стомана и се управлява от Комисията.“

               б)Параграф 3 се заличава.

               (4)В член 5 параграф 2 се заличава.

               (5)Приложението се заличава.

               Член 2

               Настоящото решение влиза в сила на двадесетия ден след деня на публикуването му в Официален вестник на Европейския съюз. То се прилага  от 1 януари 2021 г. включително.

               Член 3

               Адресати на настоящото решение са държавите членки.

               Съставено в Брюксел на […] година.

                     За Съвета

                     Председател

                     (1)

                        COM(2018) 773 final — Съобщение на Комисията до Европейския парламент, Европейския Съвет, Съвета, Европейския икономически и социален комитет, Комитета на регионите и Европейската инвестиционна банка. Чиста планета за всички — Европейска стратегическа дългосрочна визия за просперираща, модерна, конкурентоспособна и неутрална по отношение на климата икономика (28.11.2018 г.).

                     (2)

                        COM(2019) 640 final, Съобщение на Комисията до Европейския парламент, Съвета, Европейския икономически и социален комитет и Комитета на регионите. Европейският зелен пакт (11.12.2019 г.).

                     (3)

                        Решение 2018/599 на Съвета за изменение на Решение 2003/76/ЕО (ОВ L 101, 20.4.2018 г., стр. 1)

                     (4)

                        https://www.europarl.europa.eu/doceo/document/TA-8-2018-0061_EN.html

                     (5)

                        Решение 2018/599 на Съвета за изменение на Решение 2003/76/ЕО (ОВ L 101, 20.4.2018 г., стр. 1)

                     (6)

                        Сметна палата: Преглед № 10/2019: Европейска общност за въглища и стомана — ликвидацията на дейността върви по план, но финансирането за научноизследователска дейност вече не е устойчиво (стр. 13).

                     (7)

                        Пак там, стр. 17.

                     (8)

                        Задачата на консултативната група по въглищата (КГВ) и консултативната група по стоманата е да подпомагат Комисията в управлението на програмата за изследвания, съответно за свързаните с въглищата и свързаните със стоманата аспекти. Членовете на консултативните групи са лица, които се назначават от Комисията, за да представляват общ интерес, споделян от заинтересованите лица. Членовете се назначават за период от 42 месеца.

                     (9)

                        Вж. съображение 11.

                     (10)

                        Равнището на активите, които трябва да се вземат предвид за изчислението, е равнището от 31.12.2019 г.

                     (11)

                        „Съвместно програмирано европейско партньорство“ означава инициатива, подготвена с ранното участие на държавите членки, при която Съюзът заедно с частни и/или публични партньори (като например промишлеността, университетите, научноизследователски организации, органи със задължение за обществена услуга на местно, регионално, национално или международно равнище или организации на гражданското общество, включително фондации и неправителствени организации (НПО) се ангажират съвместно да подпомагат развитието и прилагането на програма от научноизследователски дейности. Съвместно програмираните европейски партньорства са създадени въз основа на меморандуми за разбирателство и/или договорни условия между Комисията и такива частни и/или публични партньори, в които се определят целите на партньорството, съответните ангажименти за финансови приноси и/или приноси в натура на партньорите, ключовите показатели за качество на изпълнението и за въздействие, както и крайният продукт, който трябва да бъде получен. Те включват определяне на допълнителни научноизследователски дейности, които се провеждат от партньорите и от научноизследователската програма.

                     (12)

                        В момента на приемането на решения 2003/76 и 2008/376, Протокол № 34 относно финансовите последици от изтичането на срока на Договора за ЕОВС и Изследователския фонд за въглища и стомана (2001 г.), приложен към Договора за ЕО, имаше правно основание само за Решение 2003/76.

                     (13)

                        COM(2019) 640, 11 декември 2019 г.

                     (14)

                        COM(2020) 21, 14 януари 2020 г.

                     (15)

                        Докладът за мониторинга и оценката е предвиден в разпоредбите, изложени в Решение № 2008/376/ЕО на Съвета, публикувано в Официален вестник от 20 май 2008 г., № OJ L 130/7 и изменено с Решение 2017/955 на Съвета от 29 май 2017 г.

                     (16)

                  https://ec.europa.eu/info/publications/research-fund-coal-and-steel-monitoring-and-assessment-report_en

                     (17)

                  https://ec.europa.eu/research/index.cfm?pg=events&eventcode=9DB3A26D-B1D8-8BED

                     0A23CA684631B0CF

                     (18)
                  1
                        ОВ С , , стр. .

                     (19)
                  2
                        ОВ L 29, 5.2.2003 г., стр. 22—24.

                     (20)

                        ОВ L 193, 30.7.2018 г., стр. 1.


               ЕВРОПЕЙСКА КОМИСИЯ
            Брюксел, 16.7.2020
            COM(2020) 320 final
            2020/0141(NLE)
            Предложение за
            РЕШЕНИЕ НА СЪВЕТА
            за изменение на Решение 2008/376/ЕО относно приемането на програмата за изследвания на Изследователския фонд за въглища и стомана и относно многогодишните технически насоки за тази програма

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

                  Целта на настоящото предложение е да се измени Решение 2008/376/ЕО на Съвета
                     1
                  , за да „съответства на научните, технологичните и политическите цели на Общността“ съгласно член 2 от самото Решение 2008/376/ЕО на Съвета. По-специално настоящото предложение има за цел да се преразгледат целите на научните изследвания в областта на въглищата и стоманата за изследвания на Изследователския фонд за въглища и стомана („Програмата за изследвания на RFCS“). В предложението се вземат под внимание препоръките от доклада от мониторинга и оценката на RFCS (2011—2017 г.)
                     2
                  , както и консултациите на консултативните групи по въглищата и стоманата
                     3
                   и на държавите членки, представени в Комитета по въглища и стомана
                     4
                  .

                  Настоящото предложение на Комисията има за цел програмата за изследвания на RFCS да бъде приведена в съответствие с Парижкото споразумение
                     5
                  , Европейския зелен пакт на Комисията
                     6
                  , съобщенията относно Плана за инвестиции за устойчива Европа
                     7
                  , Новия план за действие относно кръговата икономика
                     8
                   и Новата промишлена стратегия за Европа на Комисията
                     9
                  .

                  С предложението се цели:

               ·Да се актуализират целите на научните изследвания в областта на въглищата и стоманата в съответствие с целите на Комисията по отношение на климата, енергетиката и околната среда. То е насочено и към постигане на неутралност по отношение на въглеродните емисии до 2050 г. и прилагане на принципа на „ненанасяне на вреда“, заложен в съобщението „Европейският зелен пакт“.

               ·Подпомагане на справедлив преход за въгледобивните региони в съответствие с принципите на механизма за справедлив преход.

               ·Преразглеждане на целите на научните изследвания в областта технологиите за производство на стомана, за да се приоритизират технологии за производство, приложения и употреба на стомана с почти нулеви въглеродни емисии.

               ·Предоставяне на възможност за изпълнение на част от програмата за изследвания на RFCS чрез съвместно програмирани европейски партньорства.

               ·Замяна на специалния режим за експерти по линия на рамковата програма за научни изследвания с общите правила относно хоноруваните външни експерти, изложени във Финансовия регламент
                  10
               .

               •Съгласуваност с действащите разпоредби в тази област на политиката

                  Предложението е част от законодателния пакет, с който се преразглежда програмата за изследвания на RFCS. По-специално то е свързано с предложенията на Комисията за изменение на Решение 2003/76/ЕО
                     11
                   на Съвета за определяне на мерките, необходими за прилагането на Протокол (№ 37)
                     12
                  , и Решение 2003/77/ЕО на Съвета
                     13
                   за установяване на многогодишни финансови насоки за управление активите на Европейската общност за въглища и стомана (ЕОВС) в ликвидация и при завършване на ликвидацията, управлението на активите на RFCS. Преразглеждането на Решение 2003/77/ЕО на Съвета под отговорността на Генерална дирекция „Бюджет“ също е в съответствие с прегледа на Европейската сметна палата на приключването на дейността на ЕОВС
                     14
                  .

               •Съгласуваност с други политики на Съюза

                  На 11 декември 2019 г. Европейската комисия прие съобщението „Европейският зелен пакт“
                     15
                  , с което се определя рамката за превръщане на ЕС в първия неутрален по отношение на климата континент до 2050 г. В Европейския зелен пакт са взети под внимание предизвикателствата в областта на климата и околната среда, като същевременно е разработена съвременна, ефективна по отношение на ресурсите и конкурентна икономика в рамките на Програмата до 2030 г. на Организацията на обединените нации и целите за устойчиво развитие
                     16
                  .

                  В съобщението относно Европейския зелен пакт е подчертан интересът на Комисията „да подкрепи екологично чисти авангардни технологии в стоманодобива, водещи до производство на стомана с нулеви въглеродни емисии до 2030 г., и [...] да проучи дали може да се използва част от финансирането, ликвидирано в рамките на Европейската общност за въглища и стомана. В по-общ план Фондът на ЕС за иновации в областта на търговията с емисии ще спомогне за разгръщането на такива широкомащабни иновативни проекти“
                     17
                  .

                  Освен това, със съобщението „План за инвестиции за устойчива Европа. План за инвестиции във връзка с Европейския зелен пакт“, представен на 14 януари 2020 г. — Комисията пое ангажимента да „предложи да бъдат преразгледани регламентите относно Изследователския фонд за въглища и стомана, за да стане възможно използването на част от активите на Европейската общност за въглища и стомана при ликвидация. Това ще помогне за поддържането на годишната програма за научни изследвания
                     18
                   в размер на най-малко 40 милиона евро, както и за осигуряването на възможност за финансиране на големи авангардни проекти за научни изследвания и иновации в областта на екологичното производство на стомана. Научноизследователските дейности в сектора на въгледобива ще се съсредоточат върху регионите в преход в съответствие с принципите на механизма за справедлив преход“
                     19
                  .

                  Настоящото предложение е и в съответствие със съобщението „Чиста планета за всички“
                     20
                  , с което се определя стратегическата дългосрочна визия на Европейската комисия за неутрална по отношение на климата икономика в съответствие с Парижкото споразумение. В това съобщение е предвидено, че Комисията ще проучи начина, по който чрез активи на Европейската общност за въглища и стомана в ликвидация биха могли да се подпомогнат авангардни технологии за стоманодобивни процеси с ниски въглеродни емисии. На 4 март 2020 г. Комисията прие предложение за европейски „Закон за климата“, включително и правнообвързваща цел за нулеви нетни емисии на парникови газове до 2050 г. в ЕС
                     21
                  .

                  С това преразглеждане се взема под внимание и необходимостта от стимулиране на частни и публични инвестиции в научни изследвания, иновации и нови технологии, с които се разработват решения за по-конкурентоспособна и устойчива промишленост, както се подчертава в съобщението на Комисията от 2016 г. „Стоманодобив: запазване на устойчивите работни места и растежа в Европа“
                     22
                  .

                  С оглед на посоченото по-горе развитие на политиката е необходимо целите на програмата за изследвания на RFCS и нейните многогодишни технически насоки да се хармонизират с посочените по-горе развития на политиката, и по-специално с целите на Европейския зелен пакт.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

               Правното основание е член 2, втора алинея от Протокол (№ 37) относно финансовите последици от изтичането на срока на Договора за ЕОВС и Изследователския фонд за въглища и стомана, приложен към Договорите.

               •Субсидиарност (при неизключителна компетентност)

                  Предложените изменения на програмата за изследвания на RFCS могат да се изпълнят само на равнището на ЕС чрез преразглеждане на правното основание.

               •Пропорционалност

               Предложението е необходимо за определяне на мерките, необходими за прилагането на Протокола, приложен към Договорите на ЕС, относно финансовите последици от изтичането на срока на Договора за Европейската общност за въглища и стомана и Изследователския фонд за въглища и стомана.

               •Избор на инструмент

               Като се вземе предвид член 2, втора алинея от Протокол (№ 37), Решение 2008/376/ЕО на Съвета може да бъде изменено от Съвета с квалифицирано мнозинство по предложение на Комисията и след консултация с Европейския парламент.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Последващи оценки/проверки за пригодност на действащото законодателство

                  Предложението се основава на резултатите от седемгодишния доклад, с който се извършва мониторинг върху програмата за изследвания на RFCS, включително оценка на очакваните ползи, със съдействието на  квалифицирана експертна група
                     23
                  . Последният седемгодишен доклад беше публикуван на 5 февруари 2020 г
                     24
                  . Експертите анализираха функционирането на програмата за изследвания на RFCS, оцениха развитията на технологиите и очакваните ползи от програмата за сектора и обществото и изготвиха препоръки за подобряване на програмата, включително преразглеждане на правното основание.

               •Консултации със заинтересованите страни

                  Заинтересованите страни от RFCS участваха в няколко ad-hoc срещи, специални срещи на консултативните групи (консултативната група по въглищата — КГВ, консултативната група по стоманата — КГС) и срещи на Програмния комитет на Научно-изследователската програма на RFCS (COSCO) (еквивалентен на програмния комитет по „Хоризонт 2020“).

               •Събиране и използване на експертни становища

               Предварителните резултати от настоящия доклад за мониторинга и оценката на RFCS бяха илюстрирани на семинара „Стомана и въглища: нова перспектива. Европейски научни изследвания и иновации в действие“, организиран от Европейската комисия на 28 март 2019 г., на който присъстваха повече от 100 заинтересовани страни
                  25
               .

               •Оценка на въздействието

                  За предложеното преразглеждане не е необходима оценка на въздействието.

               •Пригодност и опростяване на законодателството

                  Предложението се основава на резултатите от седемгодишния доклад за мониторинг и оценка на RFCS, в който се предвижда редовен преглед на програмата за изследвания на RFCS, включително оценка на очакваните ползи.

               •Основни права

               Предложението е в съответствие с принципа за защита на основните права.

               4.ОТРАЖЕНИЕ ВЪРХУ БЮДЖЕТА

               Предложението не води до поемане на нови задължения за общия бюджет по текущата МФР.

               5.ДРУГИ ЕЛЕМЕНТИ

               •Планове за изпълнение и механизми за мониторинг, оценка и докладване

               През 2027 г. ще бъдат извършени мониторинг и оценка на изпълнението на програмата на RFCS.

               •Обяснителни документи (за директивите)

                  Не се прилага.

               •Подробно разяснение на конкретните разпоредби на предложението

               Преразглеждането се отнася до разпоредбите, съдържащи се в глава II, раздели 1, 3 и 4 от Решение 2008/376/ЕО на Съвета (член 2 и членове 4—10). Преразглеждането има за цел и да бъдат актуализирани членове 28, 39 и 41. И накрая, предложено е и да се добави нов член 47а сред допустимите дейности, изложени в глава III, раздел 2.

               Предложението е предназначено:

               ·за актуализиране на целите на научните изследвания в областта на въглищата (членове 4, 5, 6 и 7) в съответствие с Европейския зелен пакт и механизма за справедлив преход;

               ·за актуализиране на целите на научните изследвания в областта на стоманата (членове 8, 9, 10 и 10a) в съответствие с Европейския зелен пакт и Плана за инвестиции за устойчива Европа;

               ·за въвеждане на нов член 17а сред допустимите дейности на програмата за изследвания на RFCS, така че да се включат научноизследователски дейности в рамките на съвместно програмирани европейски партньорства сред подходящите за финансиране дейности. Такива партньорства по-специално биха могли да подпомагат научните изследвания в сектора на стоманата чрез разработване на процеси на производство на стомана с почти нулеви въглеродни емисии до 2030 г. и чрез разширяване на мащаба на демонстрационните съоръжения за тези технологии на промишлено равнище;

               ·за отмяна на позоваване на консултация на комитета (членове  28 и 41), според която предвижданата сума на участието на Европейския съюз по програмата за изследвания на RFCS е равна или превишава 0,6 милиона евро;

               ·за приложимост на общите правила относно хоноруваните външни експерти, изложени във Финансовия регламент, вместо специален режим за експертите съгласно рамковата програма за научни изследвания;

               ·за отмяна на позоваване на възможността за изменение на раздели 3 и 4 от Глава II посредством мерки за изпълнение (член  41) с цел прилагане mutatis mutandis на принципите, приложими за оправомощаванията, предвидени в законодателните актове, изложени в Междуинституционалното споразумение от 18 юни 2019 г. относно необвързващи критерии за прилагането на членове 290 и 291 от Договора за функционирането на Европейския съюз
                  26
               .

               2020/0141 (NLE)

               Предложение за

               РЕШЕНИЕ НА СЪВЕТА

               за изменение на Решение 2008/376/ЕО относно приемането на програмата за изследвания на Изследователския фонд за въглища и стомана и относно многогодишните технически насоки за тази програма

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз,

               като взе предвид Протокол № 37 относно финансовите последици от изтичането на срока на Договора за ЕОВС и Изследователския фонд за въглища и стомана, приложен към Договора за Европейския съюз и към Договора за функционирането на Европейския съюз, и по-специално член 2, втора алинея от него,

               като взе предвид предложението на Европейската комисия,

               като взе предвид становището на Европейския парламент
                  27
               ,

               като има предвид, че:

               (1)На 5 октомври 2016 г. Съюзът ратифицира Парижкото споразумение
                  28
               . С това междуинституционално споразумение се приканват страните, които са го ратифицирали, да засилят глобалния отговор на опасността от изменението на климата, като ограничат световното покачване на температурата значително под 2 градуса.

               (2)В съответствие с Парижкото споразумение, на 11 декември 2019 г. Европейската комисия публикува „Европейският зелен пакт“, с което пое ангажимент за „справяне с предизвикателствата, свързани с климата“ и за „превръщането на ЕС в справедливо и благоденстващо общество с модерна, ресурсно ефективна и конкурентоспособна икономика, в която през 2050 г. няма да има нетни емисии на парникови газове и икономическият растеж не зависи от използването на ресурси“
                  29
               . В съобщението относно Европейския зелен пакт, с което е предвидена нова стратегия за растеж, е заявена необходимостта да се подкрепят екологично чисти авангардни технологии в стоманодобива, водещи до производство на стомана с нулеви въглеродни емисии до 2030 г., и да се проучи дали може да се използва част от финансирането, ликвидирано в рамките на Европейската общност за въглища и стомана. В съобщението „Европейският зелен пакт“ е заявено също, че „всички действия и политики на ЕС следва бъдат обединени, за да може ЕС да осъществи успешен и справедлив преход към устойчиво бъдеще“. В съответствие с принципа на „ненанасяне на вреда“, заложен в съобщението „Европейският зелен пакт“, се преразглеждат научноизследователските цели на програмата за изследвания на RFCS, така че тя вече да не обхваща дейности, които поддържат добива, преработката и прекомерната употреба на въглища.

               (3)Съюзът изпълнява амбициозна политика за действия в областта на климата и е въвел регулаторна рамка за постигане на своята цел за намаляване на емисиите на парникови газове до 2030 г. По-специално в Регламент (ЕС) 2018/1999
                  30
                е изложена законодателната основа за надеждно, приобщаващо, ефективно по отношение на разходите, прозрачно и предвидимо управление на действията в областта на Енергийния съюз и климата (механизъм за управление), с което се гарантира постигането на целите до 2030 г. и дългосрочните цели на Енергийния съюз в съответствие с Парижкото споразумение от 2015 г. относно изменението на климата.

               (4)В своето съобщение „План за инвестиции във връзка с Европейския зелен пакт — План за инвестиции за устойчива Европа“ Комисията обяви своето намерение да предложи преразглеждане на Решение 2008/346/ЕО на Съвета
                  31
                също и с цел да даде възможност за финансиране на големи авангардни проекти за научни изследвания и иновации в областта на чистото производство на стомана, както и на научноизследователски дейности в сектора на въгледобива в съответствие с принципите на механизма за справедлив преход.

               (5)В допълнение към това докладът за мониторинг и оценка на програмата за изследвания на Изследователския фонд за въглища и стомана („програмата за изследвания“) съдържа препоръка да се изменят целите на научните изследвания в областта на въглищата и стоманата, изложени в глава II, раздели 3 и 4 от Решение 2008/37/ЕО и да се подпомогнат авангардните научни изследвания в сектора на стоманата, както и емблематични проекти в сектора на въгледобива.

               (6)Затова е необходимо целите на изследователската програма на RFCS да се приведат в съответствие с международните споразумения, като например Парижкото споразумение, както и с научните, технологичните и политическите цели на Съюза за неутралност по отношение на климата до 2050 г.

               (7)Съвместно програмираните партньорства се оказаха ефективни в обединяването на ресурси за обща европейска изследователска цел. За да се подпомогне постигането на неутрална по отношение на климата икономика до 2050 г., е необходимо да се предвиди възможността за предоставяне на подкрепа чрез съвместно програмирани европейски партньорства във взаимодействие и последователно с други програми. Европейското партньорство би могло да бъде идеален инструмент за обединяване на ресурси за подпомагане на научни изследвания в областта на авангардните технологии за намаляване на емисиите на CO2 в сектора на стоманодобивната промишленост.

               (8)Поради това Решение 2008/376/ЕО следва да бъде съответно изменено,

               ПРИЕ НАСТОЯЩОТО РЕШЕНИЕ:

               Член 1

               Решение 2008/376/ЕО се изменя, както следва:

               (1)В член 2 втората алинея се заменя със следното:

               „Изследователската програма осигурява подпомагане за съвместни научни изследвания в секторите на въглищата и стоманата. Тя осигурява и подпомагане за екологично чисти революционни технологии в стоманодобива, водещи до стоманодобивни проекти с почти нулеви въглеродни емисии и изследователски проекти за управление на справедливия преход на бивши въгледобивни рудници или въгледобивни рудници в процес на закриване, както и съответната инфраструктура в съответствие с механизма за справедлив преход и с член 4, параграф 2 от Решение 2003/76/ЕО на Съвета. Програмата за изследвания съответства на политическите, научните и технологичните цели на Съюза и допълва дейностите, осъществявани в държавите членки в рамките на съществуващите програми за изследвания на ЕС, по-специално на рамковата програма за изследователска дейност, технологично развитие и демонстрационни дейности (наричана по-долу „Рамковата програма за изследвания“);

               (2)Член 4 се заменя със следното:

               „Член 4

               Подпомагане на справедливия преход на сектора на въгледобива и регионите

               1.С изследователските проекти ще бъде подпомогнат преходът към неутрална по отношение на климата икономика на Съюза до 2050 г. с цел подпомагане на постепенното извеждане от употреба на изкопаемите горива, разработването на алтернативни дейности в бивши миннодобивни обекти или избягване, или отстраняване на щетите върху околната среда в процеса на затваряне на въгледобивни рудници, бивши въгледобивни рудници и техните околности. Проектите по-специално са съсредоточени върху:

               а)разработване и изпитване на технологии за улавяне, използване и съхранение на въглероден диоксид;

               б)използване на геотермална енергия в бивши въгледобивни обекти;

               в)използване за неенергийни цели и производството на суровини от миннодобивни отпадъци и остатъчни вещества от бивши въгледобивни рудници или тези в процес на затваряне, надлежно гарантиране, че тяхното въздействие върху климата, околната среда и здравето е сведено до минимум и е по-ниско, отколкото на алтернативните решения;

               г)повторна употреба на бивши рудници за добив на черни и лигнитни въглища, както и свързаната с въглищата инфраструктура, включително услуги за снабдяване с електроенергия, в съответствие с неутрален по отношение на климата и екологосъобразен преход;

               д)насърчаване на разработването на ефективни програми за преквалификация и повишаване на квалификацията на работната сила, засегната от постепенното преустановяване на въгледобива. Това включва изследвания в областта на обучението и преквалифицирането на работната сила, която е наета или е била наета в сектора на въгледобива.

               2.Следва да се обърне специално внимание на укрепването на европейското лидерство в управлението на бивши въгледобивни рудници и свързаната с въглищата инфраструктура чрез технологични и нетехнологични решения, като също така бъдат подпомогнати технологичният и нетехнологичният трансфер. Научноизследователските дейности с такива цели осигуряват осезаеми ползи за климата и околната среда в съответствие с целта за неутралност по отношение на климата до 2050 г.“;

               (3)Член 5 се заменя със следното:

               „Член 5

               Подобряване на здравето и безопасността

               В проектите, които обхващат посочените в членове 4 и 6 дейности, се вземат под внимание въпроси, свързани с безопасността във въгледобивните рудници в процеса на затваряне и в бившите въгледобивни рудници с цел подобряване условията на труд, здравословните и безопасни условия на труд, както и екологични въпроси, имащи отрицателно въздействие върху здравето.

               Изследователските проекти се съсредоточават върху заболяванията, свързани с миннодобивни дейности, с цел да се подобри здравето на хората, живеещи във въгледобивни региони в преход. С изследователски проекти ще се гарантират също защитни мерки по време на затваряне на рудниците и в бивши въгледобивни рудници.“;

               (4)Член 6 се заменя със следното:

               „Член 6

               Свеждане до минимум на въздействията върху околната среда, свързани с въгледобивните рудници в преход

               1.Изследователските проекти имат за цел да бъдат сведени до минимум въздействията на въгледобивните рудници върху атмосферата, водата и почвите в процеса на затваряне и на бившите въгледобивни рудници. Научните изследвания са насочени към съхраняване и възстановяване на природните ресурси за бъдещите поколения и към свеждане до минимум на въздействието върху околната среда на въгледобивните рудници в процеса на затваряне и в бившите въгледобивни рудници.

               2.Предимство се дава на проекти, които предвиждат поне едно от следните:

               а)нови и подобрени технологии за избягване на замърсяването на околната среда, включително изтичане на метан, въгледобивни рудници в процес на затваряне, бивши въгледобивни рудници и техните околности (включително въздуха, земята, почвите и водите);

               б)улавяне, избягване и свеждане до минимум на емисиите на парникови газове, по-специално на метан, от залежи на въглища в процес на затваряне;

               в)управление и повторно използване на миннодобивни отпадъци, пепелина и продуктите от десулфуризация от въгледобивни рудници в процес на затваряне и бивши въгледобивни рудници, съпътствани, когато е от значение, от други видове отпадъци;

               г)обновяване на насипищата от отпадъци и промишлено използване на остатъчните вещества от производството и потреблението на въглища във въгледобивни райони в преход;

               д)защита на подпочвените води и пречистване на дренажните води от рудниците;

               е)възстановяване на околната среда на бивши инсталации или инсталации, използващи въглища, които са в процес на затваряне, и техните околности, по-специално води, земя, почви и биологично разнообразие;

               ж)защита на наземните инсталации срещу слягане на почвата в краткосрочен и дългосрочен план“;

               (5)Член 7 се отменя.

               (6)Член 8 се заменя със следното:

               „Член 8

               Нови и устойчиви процеси на производство на стомана и довършителни процеси с ниски въглеродни емисии

               Научните изследвания и технологичното развитие (НИТР) имат за цел да развиват, доказват и подобряват процесите за производство на стомана с почти нулеви въглеродни емисии с оглед повишаване на качеството на продуктите и увеличаване на производителността. Значителното намаляване на емисиите, потреблението на енергия, въглеродния отпечатък и други въздействия върху околната среда, както и запазването на ресурсите представлява неразделна част от планираните дейности. Изследователските проекти са насочени към поне една от следните области:

               а)нови и подобрени авангардни процеси и операции на производство на чугун и стомана с почти нулеви въглеродни емисии със специално внимание към прякото избягване на въглерод и/или интелигентното използване на въглерод;

               б)оптимизация на производството на стомана и на веригата на процеса (включително производството на чугун и стомана, процесите, основаващи се на топене на рециклиран скрап, следпещната металургична обработка, операциите по леене, валцуване, довършителни работи и/или полагане на покрития) чрез апаратура, определяне на свойствата на междинните и крайните продукти, моделиране, регулиране и автоматизация, включително цифровизация, прилагане на големи масиви от данни и/или изкуствен интелект, както и всякакви други съвременни технологии;

               в)интегриране на процеса на производство на стомана и на ефективността на процесите в производството на стомана с почти нулеви въглеродни емисии;

               г)поддържане и надеждност на инструментите за производство на стомана;

               д)техники за повишаване на годността за рециклиране, рециклирането и повторното използване на стомана, както и развитието на кръгова икономика;

               е)техники за повишаване на енергийната ефективност на производството на стомана чрез възстановяване на отпадна топлина, предотвратяване на енергийни загуби, хибридни отоплителни методи и решения за енергийно управление;

               ж)иновативни технологии и решения за процесите на производство на стомана и чугун, които насърчават междусекторни дейности, демонстрационни проекти, в които е интегрирано производство на енергия с нулеви въглеродни емисии или които допринасят за чиста водородна икономика.“;

               (7)Член 9 се заменя със следното:

               „Член 9

               Модерни марки стомана и приложения

               НИТР трябва да се съсредоточат върху съобразяване с на изискванията на потребителите на стомана за разработване на нови продукти с нулеви въглеродни емисии и създаване на нови пазарни възможности, като същевременно намалят емисиите и въздействията върху околната среда. В контекста на технологиите, посочени в член 8, изследователските проекти трябва да са насочени към поне една от следните области с цел постигане на процеси на производство на стомана с почти нулеви въглеродни емисии в Съюза:

               а)нови модерни марки стомана;

               б)подобряване на свойствата на стоманата, като например механичните и физичните свойства, устойчивостта за по-нататъшно обработване, годност за различни приложения и различни условия на труд;

               в)удължаване на експлоатационния срок, по-специално чрез подобряване на устойчивостта на стоманите, стоманените конструкции на топлина и корозия, механичната и топлинната умора и/или други ефекти на влошаване на качеството;

               г)прогностични симулационни модели за микроструктури, механични свойства и производствени процеси;

               д)технологии, свързани с формуване, заваряване и свързване на стоманата с други материали;

               е)стандартизиране на методите за изпитване и оценка;

               ж)стомани с високи показатели за приложения, като например мобилност, включително устойчивост на развитието, методи за екопроектиране в строителството, модернизация, олекотени конструкции и/или решения за безопасност.“;

               (8)Член 10 се заменя със следното:

               „Член 10

               Съхраняване на ресурси, защита на околната среда и кръгова икономика

               Въпросите за запазването на ресурсите, опазването на екосистемите, преходът към кръгова икономика и безопасността трябва да представляват неразделна част от работата по НИТР в областта на производството и използването на стомана. Изследователските проекти са насочени към поне една от следните области:

               а)техники за рециклиране на остаряла стомана и страничен продукт от различни източници и подобряване на качеството на стоманените отпадъци;

               б)третиране на отпадъците и извличане на ценни вторични суровини, включително шлаки както в стоманодобивното предприятие, така и извън него;

               в)контрол на замърсяването и опазване на околната среда на работното място и около него, и в стоманодобивното предприятие: газообразни, твърди или течни емисии, управление на водите, шум, миризми, прах и др.;

               г)проектиране на марки стомана и сглобени конструкции за улесняване на оползотворяването на стомана за рециклиране или повторно използване;

               д)използване на газове от технологични процеси и премахване на емисиите от отпадни газове от производството на стомана;

               е)оценка на жизнения цикъл и съображения, свързани с жизнения цикъл, на производството и употребата на стомана.“;

               (9)Създава се нов член 10а:

               „Член 10a

               Управление на работната сила и условията на труд

               Изследователските проекти са насочени към поне една от следните области:

               а)развитие и разпространение на компетентности с цел да се върви в крак с новите процеси на производство на стомана с почти нулеви въглеродни емисии, като например цифровизация, и да се отрази принципът на ученето през целия живот;

               б)подобряване на условията на труд, включително здравето, безопасността и ергономията на работното място и около него.“;

               (10)Създава се член 17а:

               „Член 17a

               Европейски партньорства

               1.Част от изследователската програма може да се изпълни посредством съвместно програмирани европейски партньорства, създадени в съответствие с правилата, изложени в [член 8 и приложение III към регламента за „Хоризонт Европа“].

               2.За целите на този член „съвместно програмирано европейско партньорство“ означава инициатива, подготвена с участие на държавите членки на ранен етап, при която Съюзът, заедно с частни и/или публични партньори (като например промишлеността, университетите, научноизследователски организации, органи, чиято мисия са обществени услуги на местно, регионално, национално или международно равнище, или организации на гражданското общество, включително фондации и НПО), се ангажира съвместно да подпомага развитието и прилагането на програма за научноизследователски дейности. Съвместно програмираните европейски партньорства са създадени въз основа на меморандуми за разбирателство и/или договорни условия между Комисията и такива частни и/или публични партньори, в които се определят целите на партньорството, съответните ангажименти за финансови приноси и/или приноси в натура на партньорите, ключовите показатели за качество на изпълнението и за въздействие, както и крайният резултат, до който трябва да се достигне. Те включват определяне на допълнителни научноизследователски дейности, които се прилагат от партньорите и от научноизследователската програма.

               3.В рамките на съвместно програмираните европейски партньорства изследователската програма може да осигурява финансиране за дейностите, които са допустими по линия на настоящия раздел, под формата, предвидена в член 30. Освен това тя може да осигурява финансиране и под формата на награди.“;

               (11)В член 28 параграф 4 се заменя със следното:

               „4. Комисията взема решение по отношение на подбора на проектите и разпределението на средствата.“;

               (12)Член 39 се заменя със следното:

               „Член 39

               Назначаване на независими и висококвалифицирани експерти

               За назначаването на независими и висококвалифицирани експерти, предвидени в член 18, член 28, параграф 2 и член 38, се прилагат разпоредбите на член 237 от Регламент (ЕО) № 2018/1046 на Европейския парламент и на Съвета.“;

               _________________________

               3 Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 (ОВ L 193, 30.7.2018 г., стр. 1).“;

               (13)В член 41 се заличават букви б) и в).

               Член 2

               Настоящото решение влиза в сила на двадесетия ден след неговото публикуване в Официален вестник на Европейския съюз. То се прилага от датата, от която се прилага Решение 2003/76/ЕО или от 1 януари 2021 г. според това коя от двете дати е по-късната.

               Съставено в Брюксел на […] година.

                     За Съвета

                     Председател

                     (1)

                        Решение 2008/376/ЕО на Съвета от 29 април 2008 г. относно приемането на програмата за изследвания на Изследователския фонд за въглища и стомана и относно многогодишните технически насоки за тази програма (ОВ L 130, 20.5.2008 г., стр. 7).

                     (2)

                        На разположение на адрес:
                  https://ec.europa.eu/info/publications/research-fund-coal-and-steel-monitoring-and-assessment-report_en

                     (3)

                        Консултативната група по въглищата и Консултативната група по стоманата предоставиха своите коментари съответно на 3 и 4 декември 2019 г. Информацията е достъпна в Регистъра на експертните групи към Комисията:
                  https://ec.europa.eu/transparency/regexpert/index.cfm?do=groupDetail.groupMeeting&meetingId=18626

                     (4)

                        Консултативната група по въглищата одобри предложения подход на 19 декември 2019 г.

                     (5)

                        Многостранен договор, глава XXVII „Околна среда“, 7.г Парижко споразумение. Влязъл в сила на 4 ноември 2016 г.

                     (6)

                        Съобщение на Европейската комисия „Европейският зелен пакт“, Брюксел, 11 декември 2019 г., COM(2019) 640.

                     (7)

                        Съобщение на Европейската комисия „План за инвестиции за устойчива Европа. План за инвестиции на Европейския зелен пакт“, Брюксел, 14 януари 2020 г., COM(2020) 21.

                     (8)

                        Съобщение на Европейската комисия „Нов план за действие относно кръговата икономика“, Брюксел, 11 март 2020 г., COM(2020) 98.

                     (9)

                        Съобщение на Европейската комисия „Нова промишлена стратегия за Европа“, Брюксел, 10 март 2020 г., COM(2020) 102.

                     (10)

                        Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 (ОВ L 193, 30.7.2018 г., стр. 1).

                     (11)

                        Решение 2003/76/ЕО на Съвета от 1 февруари 2003 г. за определяне на мерките, необходими за прилагането на Протокола, приложен към Договора за създаване на Европейската общност, относно финансовите последици при изтичане на Договора за Европейската общност за въглища и стомана и Изследователския фонд за въглища и стомана, ОВ L 29, 5.2.2003 г. Изменено с Решение 2018/599 на Съвета на 16 април 2018 г.

                     (12)

                        Протокол (№ 37) относно финансовите последици от изтичането на Договора за създаване на ЕОВС и относно Изследователския фонд за въглища и стомана, ОВ C 115, 9.5.2008 г., стр. 327—328.

                     (13)

                        Решение 2003/77/EО на Съвета от 1 февруари 2003 г. за установяване на многогодишни финансови насоки за управление активите на ЕОВС при ликвидация и при завършване на ликвидацията, управлението на активите на Изследователския фонд за въглища и стомана, ОВ L 29, 5.2.2003 г., стр. 25—27. Изменено с Решение 2008/750/ЕО на Съвета.

                     (14)

                        Европейска сметната палата, Преглед № 10/2019: Европейска общност за въглища и стомана — ликвидацията на дейността върви по план, но финансирането за научноизследователска дейност вече не е устойчиво“, 2019 г. Наличен на адрес:
                  https://www.eca.europa.eu/lists/ecadocuments/rw19_10/rw_ecsc_bg.pdf

                     (15)

                        COM(2019) 640

                     (16)

                  https://sustainabledevelopment.un.org/post2015/transformingourworld

                     (17)

                        COM(2019) 640, стр. 8, 9.

                     (18)

                        Спазване на Протокола (Протокол № 37) относно финансовите последици от изтичането на срока на Договора за ЕОВС и Изследователския фонд за въглища и стомана. ОВ C 115, 9.5.2008 г., стр. 327–328.

                     (19)

                        COM(2020) 21, стр. 18.

                     (20)

                        Съобщение на Европейската комисия, „Чиста планета за всички — Европейска стратегическа дългосрочна визия за просперираща, модерна, конкурентоспособна и неутрална по отношение на климата икономика“, COM(2018) 773.

                     (21)

                        Предложение за регламент на Европейския парламент и на Съвета за установяване на рамката за постигане на неутралност по отношение на климата и за изменение на Регламент (ЕС) 2018/1999 (Европейски законодателен акт за климата)

                     (22)

                        Съобщение на Европейската комисия, „Стоманодобив: запазване на устойчивите работни места и растежа в Европа“, COM(2016)155.

                     (23)

                        Докладът за мониторинга и оценката е предвиден в разпоредбите, изложени в Решение № 2008/376/ЕО на Съвета, публикувано в Официален вестник от 20 май 2008 г., № OJ L 130/7 и изменено с Решение 2017/955 на Съвета от 29 май 2017 г. Тази експертна група е предвидена в C(2018) 3245 от 30.5.2018 г. — Решение за изпълнение на Комисията от 30.5.2018 г.

                     (24)

                        На разположение на адрес:
                  https://ec.europa.eu/info/publications/research-fund-coal-and-steel-monitoring-and-assessment-report_en

                     (25)

                        ГД „Научни изследвания и иновации“ на Европейската комисия, „Стомана и въглища: Европейски научни изследвания и иновации в действие“, 2019 г. Той е достъпен на следния интернет адрес:
                  https://publications.europa.eu/s/mmQ7

                     (26)

                        Необвързващи критерии за прилагането на членове 290 и 291 от Договора за функционирането на Европейския съюз — 18 юни 2019 г. (ОВ С 223, 3.7.2019 г., стр. 1—4).

                     (27)

                        ОВ С [...], [...] г., стр. [...].

                     (28)

                        Многостранен договор, глава XXVII „Околна среда“, 7.г Парижко споразумение. Влязъл в сила на 4 ноември 2016 г.

                     (29)

                        COM(2019) 640, стр. 2.

                     (30)

                        ОВ L 328, 21.12.2018 г., стр. 1—77.

                     (31)

                        Решение 2008/376/ЕО на Съвета от 29 април 2008 г. относно приемането на програмата за изследвания на Изследователския фонд за въглища и стомана и относно многогодишните технически насоки за тази програма (ОВ L 130, 20.5.2008 г., стр. 7).